CELEX: 32010D0124
Language: et
Date: 2010-02-25 00:00:00
Title: 2010/124/: Nõukogu otsus, 25. veebruar 2010 , mis käsitleb Euroopa Liidu toimimise lepingu artiklis 255 ettenähtud komitee toimimise eeskirju

27.2.2010   
            
            
               ET
            
            
               Euroopa Liidu Teataja
            
            
               L 50/18
            
         NÕUKOGU OTSUS,
   25. veebruar 2010,
   mis käsitleb Euroopa Liidu toimimise lepingu artiklis 255 ettenähtud komitee toimimise eeskirju
   (2010/124/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 255 teist lõiku,
   võttes arvesse Euroopa Kohtu presidendi 11. jaanuari 2010. aasta algatust
   ning arvestades järgmist:
   
               (1)
            
            
               Euroopa Kohtu ja üldkohtu kohtunikud ja kohtujuristid nimetatakse ametisse liikmesriikide valitsuste ühisel kokkuleppel pärast konsulteerimist komiteega, mille ülesandeks on esitada arvamus kandidaatide sobivuse kohta kohtuniku ja kohtujuristi ametikohale. Nimetatud komitee koosneb seitsmest liikmest, kes valitakse Euroopa Kohtu ja üldkohtu endiste liikmete, riikide kõrgemate kohtute liikmete ning tunnustatud ja pädevate juristide hulgast, kusjuures ühe liikme kandidatuuri esitab Euroopa Parlament.
            
         
               (2)
            
            
               Seega tuleks kehtestada kõnealuse komitee toimimise eeskirjad,
            
         ON VASTU VÕTNUD KÄESOLEVA OTSUSE:
   Artikkel 1
   Euroopa Liidu toimimise lepingu artiklis 255 ettenähtud komitee toimimise eeskirjad on esitatud käesoleva otsuse lisas.
   Artikkel 2
   Käesolev otsus jõustub 1. märtsil 2010.
   Artikkel 3
   Käesolev otsus avaldatakse Euroopa Liidu Teatajas.
   
      Brüssel, 25. veebruar 2010
      
         
            Nõukogu nimel
         
         
            eesistuja
         
         A. PÉREZ RUBALCABA
      
   
   
      LISA
      
         EUROOPA LIIDU TOIMIMISE LEPINGU ARTIKLIS 255 ETTENÄHTUD KOMITEE TOIMIMISE EESKIRJAD
      
      1.   Ülesanne
      
      Komitee esitab arvamuse kandidaatide sobivuse kohta Euroopa Kohtu ja üldkohtu kohtuniku ja kohtujuristi ametikohale, enne kui liikmesriikide valitsused nad vastavalt ELi toimimise lepingu artiklitele 253 ja 254 ametisse nimetavad.
      2.   Koosseis
      
      Komitee koosneb seitsmest liikmest, kes valitakse Euroopa Kohtu ja üldkohtu endiste liikmete, riikide kõrgemate kohtute liikmete ning tunnustatud ja pädevate juristide hulgast, kusjuures ühe liikme kandidatuuri esitab Euroopa Parlament.
      3.   Ametiaeg
      
      Komitee liikmed nimetatakse ametisse neljaks aastaks. Liige, kes asendab komitee liiget, kelle ametiaeg lõpeb enne nimetatud ajavahemiku lõppu, määratakse ametisse tema eelkäija ülejäänud ametiajaks.
      Komitee liikme võib üheks ametiajaks ametisse tagasi nimetada.
      4.   Esimees ja sekretariaat
      
      Komitee esimeheks on üks liikmetest, kelle sel eesmärgil nimetab ametisse nõukogu.
      Nõukogu peasekretariaat tagab komiteele sekretariaaditeenused. Ta tagab komitee tööks vajaliku haldusabi, sealhulgas dokumentide tõlkimise.
      5.   Kvoorum ja nõupidamised
      
      Komitee on otsustusvõimeline, kui kohal on vähemalt viis liiget. Komitee nõupidamised toimuvad kinnisel istungil.
      6.   Komitee poole pöördumine ja täiendava teabe palumine
      
      Niipea kui liikmesriigi valitsus on esitanud kandidaadi, edastab nõukogu peasekretariaat selle ettepaneku komitee esimehele.
      Komitee võib nõuda, et ettepaneku teinud valitsus esitaks talle täiendavat teavet või muid andmeid, mida ta peab nõupidamise jaoks vajalikuks.
      7.   Ärakuulamine
      
      Kui tegemist ei ole ettepanekuga, mille eesmärk on kohtuniku või kohtujuristi ametisse tagasinimetamine, kuulab komitee kandidaadi ära kinnisel istungil.
      8.   Arvamuse põhjendamine ja esitamine
      
      Komitee põhjendab oma arvamust. Põhjenduses esitatakse peamised põhjused, millele komitee arvamus tugineb.
      Komitee arvamus edastatakse liikmesriikide valitsuste esindajatele. Lisaks esitab komitee esimees eesistujariigi taotlusel kõnealuse arvamuse nõukogus kokku tulnud liikmesriikide valitsuste esindajatele.
      9.   Finantssätted
      
      Nendele komitee liikmetele, kes peavad ametikohustuste täitmiseks oma elukohast mujale reisima, hüvitatakse kulud ja makstakse päevaraha nõukogu 25. juuli 1967. aasta määruse nr 422/67/EMÜ, 5/67/Euratom (komisjoni presidendi ja liikmete, Euroopa Ühenduste Kohtu presidendi, kohtunike, kohtujuristide ja kohtusekretäri, esimese astme kohtu presidendi, liikmete ja kohtusekretäri ning Euroopa Liidu avaliku teenistuse kohtu esimehe, liikmete ja kohtusekretäri rahaliste tasude kindlaksmääramise kohta) artiklis 6 sätestatud korras (1).
      Vastavad kulud kannab nõukogu.
      
         (1)  EÜT 187, 8.8.1967, lk 1.